﻿Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 68. став 4. Закона о шумама („Службени гласник РС”, бр. 30/10, 93/12, 89/15 и 95/18 – др. закон),

Министар пољопривреде, шумарства и водопривреде доноси

**ПРАВИЛНИК**

**о садржини, начину управљања, одржавања и коришћења информационог система у шумарству**

"Службени гласник РС", број 49 од 14. маја 2021.

Члан 1.

Овим правилником ближе се прописује садржина, начин управљања, одржавања и коришћења информационог система у шумарству (у даљем тексту: Информациони систем).

Члан 2.

Информациони систем је мрежно оријентисан, модуларни систем који омогућава сакупљање, чување, повезивање, праћење, обраду, одржавање, презентацију и дистрибуцију података из области шумарства.

Информациони систем успоставља и води министарство надлежно за послове шумарства (у даљем тексту: Министарство), у складу са одредбама закона, овог правилника, техничким нормама и стандардима за развој и управљање информационим системима.

Подаци у Информационом систему представљају званичне податке.

Члан 3.

Министарство омогућава и одобрава приступ, преузимање и коришћење података Информационог система у области шумарства и другим субјектима који уносе, располажу или користе податке који су предмет Информационог система.

Министарство доставља извештаје о подацима из Информационог система, за које прописима или службеним актом заснованим на закону није одређено да се чувају као државна, службена, пословна или друга тајна.

Члан 4.

Информациони систем садржи податке о стању и променама шумског фонда, као добра од општег интереса, за потребе планирања, праћења стања и извештавања; мониторингу шума; планској документацији; законодавним, организационим, стратешким и планским мерама у области газдовања шумама; научно – техничке и друге податке значајне за сектор шумарства.

Члан 5.

Информациони систем обезбеђује:

1) аутоматизацију процеса прикупљања, обраде, анализе и презентовања података;

2) сигурност, функционалност, поузданост и интегритет података;

3) бржи и лакши приступ подацима;

4) рационално и целовито управљање подацима;

5) безбедност података.

Члан 6.

Садржај база података у оквиру Информационог система дефинисан је у оквиру сваког подсистема (базе) засебно, у складу са законом или подзаконским актом којим се уређује област подсистема, односно у складу са примењеним радним процесима уколико не постоји пропис за конкретан подсистем.

Члан 7.

Информациони систем садржи следеће:

1) националну инвентуру шума;

2) планове развоја шумске области;

3) основе газдовања шумама;

4) програме газдовања шумама;

5) санационе планове;

6) годишње и извођачке планове газдовања шумама;

7) евиденције о здравственом стању и штетама изазваним биотичким и абиотичким факторима, као и извештаје Извештајно-дијагнозно прогнозне службе (ИДП);

8) податке о праћењу утицаја прекограничног загађења на здравствено стање шума (ICP подаци);

9) коришћење буџетских средстава;

10) податке о шумским расадницима, матичњацима и семенским објектима;

11) демонстрационе и истраживачке површине;

12) регистар шумских жигова;

13) регистар лиценцираних инжењера шумарства;

14) регистар удружења сопственика шума;

15) податке о накнадама за коришћење шума и шумског земљишта;

16) апликације и евиденције о административним поступцима које спроводи Министарство;

17) остале податке од значаја за шуме и газдовања шумама.

У оквиру категорија из става 1. овог члана подаци се приказују просторно и алфанумерички.

Члан 8.

Саставни део Информационог система је каталог шифара.

Каталог шифара је јединствен за све апликације Информационог система.

Каталог шифара се води као посебна база података и његова примена је обавезна.

Каталог шифара одржава и ажурира Министарство и објављује на својој интернет страници.

Члан 9.

Информационим системом управља Министарство.

Министарство обезбеђује размену података са субјектима из члана 3. став 1. овог правилника путем Информационог система и обавештава јавност о тим подацима, у складу са законом.

Субјекти из члана 3. став 1. овог правилника врше проверу и обезбеђују квалитет, тачност и веродостојност података које достављају у Информациони систем.

Члан 10.

Унос података у евиденције које су саставни део Информационог система врши се у роковима утврђеним прописом којим је утврђена обавеза вођења евиденција, односно у складу са примењеним радним процесима уколико такав пропис није донет.

Члан 11.

Овај правилник ступа на снагу осмог дана од дана објављивања у „Службенoм гласнику Републике Србије”.

Број 110-00-00040/2021-09

У Београду, 14. априла 2021. године

Министар,

**Бранислав Недимовић,** с.р.